בבית המשפט המחוזי בתל אביב - יפו תפ"ח 10-18-

 בפני דן יחיד

**המאשימה: מדינת ישראל**

 באמצעות פרקליטות מחוז ת"א (פלילי)

 רח' הנרייטה סולד 1 תל אביב, מיקוד 64294

 טלפון: 03-6970222 פקס: 03-6919108

- נ ג ד -

**הנאשם: מאנאמטו יצחק** בן מיסגאנאו **אספה**

 יליד 1998, ת.ז ...

 מרח' .... , גן יבנה

 **כעת במעצר בית מיום 2.10.18**

**כתב אישום**

הנאשם מואשם בזאת כדלקמן:

1. **העובדות (פל"א 426636/2018 את"ן ת"א):**
2. הנאשם מחזיק ברשיון נהיגה מס' ..., והוא "נהג חדש צעיר" כהגדרתו בסעיפים 12א ו-12א1 לפקודת התעבורה [נוסח חדש].
3. עובר לשעה 00:45 ב-24.9.18, או בסמוך לכך, הגיע הנאשם למועדון "לייטהאוס" שבנמל תל אביב (להלן: "**המועדון**") על מנת לחגוג את יום הולדתו של חברו, א.א (להלן: "**א.א**"). בהיותו במקום, פגש הנאשם בא.א, בחברו ב.ב (להלן: "**ב.ב**") וכן באחרים (להלן ביחד: "**החברים**").
4. במהלך שהותם במועדון, צרכו הנאשם והחברים משקאות אלכוהוליים ובהם 3 בקבוקי וודקה מסוג "פינלנדיה" בכמות מצטברת של 2.7 ליטר. הנאשם שתה לשוכרה מן המשקאות האלכוהוליים בכמות שאינה ידועה במדוייק למאשימה.
5. עובר לשעה 3:25 לפנות בוקר, החליטו הנאשם, א.א וב.ב לעזוב את המועדון ולנסוע למסיבה נוספת שהתקיימה באותה עת במועדון ברח' בן אביגדור בתל אביב. הנאשם עזב את המועדון ברכב מסוג קיה פיקנטו מ.ר. ... (להלן: "**הקיה**") אשר בשימושו ואילו א.א וב.ב עזבו את המועדון ברכבו של ב.ב מסוג יונדאי 10i מ.ר. ... (להלן: "**היונדאי**").
6. סמוך לשעה 3:35 לפנות בוקר, בדרכו לרח' בן אביגדור, נהג הנאשם בקיה בשדרות רוקח בתל אביב-יפו, מכיוון מערב לכיוון מזרח, בואך צומת הכניסה לחניון "רידינג" (להלן: "**הצומת**" או "**המקום**"), בהיותו שיכור ובמהירות של כ-75 קמ"ש.
7. אותה עת, שררו במקום התנאים הבאים:
	1. מזג אוויר נאה, ראות טובה, שעת לילה, כביש אספלט תקין ויבש.
	2. תאורת רחוב פועלת ומאירה היטב את הכביש לכל משתמשי הדרך.
	3. דרך עירונית ישרה שהמהירות המותרת בה היא עד 50 קמ"ש.
	4. הכביש הינו דו סטרי בן 4 נתיבים לכל כיוון המופרדים לכל אורכם באי תנועה בנוי. הנאשם נהג בנתיב הימני ביותר לכיוון ישר, בכיוון נסיעתו.
	5. כ-75 מטרים לפני הצומת, בכיוון נסיעת הנאשם, נפתח נתיב נוסף לפניה ימינה לתוך חניון רידינג.
	6. הצומת מרומזר.
	7. שדה הראייה בכיוון נסיעת הנאשם פתוח לפנים למרחק של 76 מטרים לפחות לנתיב נסיעתו ולנתיבים הסמוכים.
8. באותה עת, רכב ג.ג, קטין יליד 2001... (להלן: "**הקטין ג.ג.**") על גבי אופניים עם מנוע עזר (להלן: "**האופניים**"), כשהוא מרכיב על גבי החלק הקדמי של האופניים את חברו ארי נשר ז"ל, קטין יליד 26.9.2001 (להלן: "**המנוח**"), כשרגליו של המנוח מופנות לצדם השמאלי של האופניים.
9. הקטין ג.ג. רכב על האופניים, כמתואר לעיל, בכיוון נסיעתו של הנאשם ולפניו במהירות של כ-25 קמ"ש. בשלב מסויים, בואך הצומת, וכשרכבו של הנאשם היה במרחק של כ-15 מטרים מאחורי האופניים ומשמאל להם, סטו האופניים שמאלה והנאשם התנגש בהם בעוצמה עם חלקו הימני הקדמי של רכב הקיה (להלן: "**התאונה**") ובמקום נשמע רעש חזק.
10. כתוצאה מהתאונה הועפו המנוח והקטין ג.ג. בעוצמה מהאופניים. המנוח הוטל על מעבר החציה הדרום-מזרחי, המצוי במרחק של כ-23 מטרים ממקום התאונה. עוד, כתוצאה מהתאונה הועפו האופניים למרחק של כ-15 מטרים ונגרם להם נזק הרסני, לרבות ניתוק הכידון והגלגל האחורי. בנוסף, נגרם נזק כבד לרכב הקיה לרבות התנתקות מראת הצד הימנית מגוף רכב הקיה, שבר בפגוש ימני קדמי, שבר בפנס הימני הקדמי ועיוות בכנף ימין.
11. לאחר התאונה וחרף תוצאותיה, הנאשם המשיך בנסיעתו, ומספר שניות לאחר מכן נעצר בחריקת בלמים, במרחק שאינו ידוע במדוייק למאשימה, עובר לצומת הרחובות שדרות רוקח ואבן גבירול. הנאשם עצר את הרכב בראשונה לפרק זמן קצר, המשיך בנסיעה איטית למרחק קצר, עצר בשנית ואז נמלט מן המקום לכיוון רח' בן אביגדור בדרום תל אביב-יפו. הנאשם עזב את המקום, בלא שעמד על תוצאות התאונה ובלא שהושיט כל עזרה למנוח ולקטין ג.ג., אשר שכבו פצועים במקום.
12. החל ממספר דקות לאחר התאונה, במהלך נסיעתו לרח' בן אביגדור, ובסמוך לאחר הגעתו, התקשר הנאשם לב.ב ארבע פעמים, כשהוא שרוי בלחץ. במהלך שיחות אלו, אמר הנאשם לב.ב בתחילה כי הוא חושב שיש לו תקר בגלגל ובהמשך, אמר הנאשם כי הוא "פגע במשהו והמשיך לנסוע". עוד בהמשך, אמר הנאשם כי עיניו נעצמו, הוא הרגיש שפגע בדבר מה – אך המשיך בנסיעה.
13. עם הגעתו של הנאשם אל רח' בן אביגדור, החנה את רכב הקיה, יצא מן הרכב ובחן את הנזקים שנגרמו לרכב הקיה והמתין להגעת ב.ב וא.א.
14. סמוך לשעה 03:53, ביקש הנאשם מא.א להתקשר ממכשיר הטלפון הנייד של הנאשם לחברת "אלדן", למסור למוקדנית כי רכב הקיה היה מעורב בתאונה ולבקש כי יגיע גרר על מנת לקחת את רכב הקיה למוסך, וא.א עשה כבקשתו. הנאשם עשה זאת בכוונה למנוע או להכשיל הליך שיפוטי.
15. חרף מודעותו של הנאשם לתאונה כמתואר לעיל, טען הנאשם בכזב בפני ב.ב וא.א, בהיותם ברח' בן אביגדור, כי הוא אינו יודע במה פגע והיכן אירעה התאונה. בעקבות אמתלה זו, החליטו הנאשם וב.ב לנסוע ברכב היונדאי, כשב.ב נוהג, על מנת לנסות ולאתר את מקום התאונה בה היה מעורב הנאשם, וכן על מנת להחזיר את א.א לנמל תל אביב.
16. עם הגיעם של הנאשם וחבריו למקום התאונה, הבחינו בכוחות המשטרה וכן בחלקי רכב הקיה אשר היו פזורים במקום והמשיכו בנסיעה. א.א ירד מרכב היונדאי בחניון האוטובוסים המצוי בצומת, והנאשם וב.ב החלו בנסיעה חזרה לכיוון רח' בן אביגדור. בשום שלב לא פנה הנאשם לכוחות המשטרה אשר היו במקום.
17. הנאשם וב.ב חזרו למקום חנית רכב הקיה ברח' בן אביגדור על מנת להמתין לבואו של הגרר. במהלך שהייתם ברח' בן אביגדור, בסמוך לשעה 5:20, הגיעו שוטרים אשר ביצעו סריקות באזור לאיתור הרכב אשר נראה נמלט ממקום התאונה.
18. משהבחינו השוטרים ברכב הקיה, פנו לנאשם, ושאלו אותו לפשר הנזקים ברכב. בתשובה לשאלה, השיב הנאשם בכזב כי הנזק נגרם בעת חניית רכב הקיה ברח' בן אביגדור כאשר הוא עצמו שהה בתוך המועדון. בהמשך, ובמענה לשאלת השוטרים, טען בכזב כי ב.ב היה זה שנהג ברכב.
19. בשעה 7:27 בבוקר נערכה לנאשם בדיקה באמצעות מכשיר ה"ינשוף". בבדיקה זו נמדדו 252 מיקרוגרם אלכוהול בליטר נשוף מריאותיו של הנאשם, שהוא ריכוז העולה על פי 5 מן המותר עבור "נהג צעיר".
20. כתוצאה מהתאונה, נגרמו למנוח חבלת ראש קשה, דמם תת-קשתי בהיקף נרחב, חבלה ותמט של הריאה השמאלית, שברים בעצם השכם השמאלית, בזרוע ימין, בחוליות 5-7T, חבלה בטחול, דימום תוך בטני וכן פצעים רבים, והוא פונה לבית החולים איכילוב כשהוא מחוסר הכרה. ביום 27.9.18 נקבע כי הוא מצוי במצב של מוות מוחי.
21. עוד כתוצאה מהתאונה, נגרמו לקטין ג.ג פצעי שפשוף וחתכים בפנים ובברכיים, שבר ללא תזוזה במפרק ירך ימין וחשד לדמם מוחי תת-קשתי מינימלי. הוא פונה לבית החולים איכילוב בהכרה מלאה וכשהוא מבולבל.
22. במעשיו אלה נהג הנאשם ברכב המעורב בתאונה שבה נהרג אדם ונחבל אדם חבלה חמורה, לא עצר על מנת לעמוד על תוצאות התאונה ולא הזעיק עזרה. כמו כן, במעשיו אלה נהג הנאשם ברכב הקיה כשבגופו ריכוז אלכוהול העולה פי 5 על המותר, נהג ברכב הקיה במהירות העולה על המהירות המותרת, וכן שיבש מהלכי משפט.
23. **הוראות החיקוק לפיהן מואשם הנאשם:**
24. **נהיגה בשכרות** – עבירה לפי סעיף 62(3) בצירוף סעיף 64ב(3א)(א)+(ב) לפקודת התעבורה [נוסח חדש] (להלן: "**פקודת התעבורה**").
25. **מהירות מרבית מותרת** – עבירה לפי תקנה 54(א) לתקנות התעבורה, התשכ"א-1961.
26. **הפקרה** – עבירה לפיסעיף64א(ג) לפקודת התעבורה (שתי עבירות).
27. **שיבוש מהלכי משפט** – עבירה לפי סעיף 244 לחוק העונשין, התשל"ז-1977.
28. **עדי התביעה :**
29. ...

****

 **רותם נוימן וסרמן, עו"ד**

 **סגנית בפרקליטות מחוז תל אביב (פלילי)**

**תל אביב, ט"ו בחשוון התשע"ט**

 **24 באוקטובר 2018**

**מספר תיק פרקליטות: 05/00004889/18**

**מספר תיק חקירה (פל"א): 426636/2018**

##### הודעה לנאשם

הנאשם יכול לבקש שימונה לו סנגור ציבורי אם מתקיים בו אחד מהתנאים לזכאות נאשם לייצוג המנויים בסעיף 18(א) לחוק הסנגוריה הציבורית, תשנ"ו – 1995.

##### הודעה לבית-המשפט

בהתאם להוראת סעיף 15א'(א) לחוק סדר הדין הפלילי [נוסח משולב] התשמ"ב – 1982 המאשימה מודיעה בזאת, כי קיימת אפשרות לפיה יתבקש בית המשפט להטיל על הנאשם עונש מאסר בפועל, אם יורשע בתיק זה.